আমরা এখন হরহামেশাই দেখছি নারী নির্যাতনের ভিন্ন–ভিন্ন রূপ। পত্রিকার প্রতিবেদন বলছে– ২০১৭ সালের প্রথম ১০ মাসে ধর্ষণসহ নারী ও কন্যাশিশু নির্যাতনের ঘটনা ঘটেছে ১ হাজার ৭৩৭টি। ২০১৬ সালে একই ধরনের ঘটনার সংখ্যা ছিল ১ হাজার ৪৫৩টি। সে হিসাবে এসব ঘটনা বেড়েছে ২৮৪টি। ২০১৬ সালে ধর্ষণের ঘটনা ঘটে ৭০৫টি, ২০১৭–এ তা বেড়ে দাঁড়িয়েছে ৮৩৪টি। একইভাবে গণধর্ষণ ১৩৯ থেকে ১৯৩ এবং ধর্ষণের পর হত্যার ঘটনা ৩১ থেকে বেড়ে হয়েছে ৫২টি। নারীর প্রতি সহিংসতা প্রতিরোধের অভাব, পিতৃতন্ত্র ও বৈষম্যমূলক আইন নারী নির্যাতন বাড়ার পেছনে দায়ী বলে মনে করছেন বিশেষজ্ঞরা। ২০১৬ সালে নথিভুক্ত মোট নারী নির্যাতনের মধ্যে মেয়েশিশু নির্যাতনের হার ২০ শতাংশ। মেয়েশিশুদের মধ্যে ১২–১৭ বছর বয়সীরা সবচেয়ে বেশি (৬০.৬৩%) নির্যাতনের শিকার হয়েছেন। ১৮ বছরের নিচে প্রতিদিন গড়ে ১.৭ জন শিশু ধর্ষণের শিকার হয়েছে। আর মেয়েশিশু ছাড়া অন্য নারীদের ক্ষেত্রে নির্যাতনের হার ৮০ শতাংশ।